ოუჩო
ოუჩო — ქალაქი ნამიბიაში, კუნენეს რეგიონში, ოუჩოს საარჩევნო ოლქის ცენტრი. 2011 წლის მონაცემებით, მოსახლეობა 8 445 ადამიანს შეადგენს. ცნობილია, როგორც ეტოშის ეროვნული პარკის მთავარი კარიბჭე. ქალაქი 1897 წელს გერმანელებმა დააარსეს პატარა სამხედრო ბაზის ირგვლივ, გერმანიის სამხრეთ-დასავლეთ აფრიკის ჩრდილოეთ ნაწილის კვლევის მიზნით. ოუჩოს სიახლოვეს მდებარეობს გამკარაბის მღვიმე, რომელიც განთქმულია სტალაქტიტებითა და სტალაგმიტებით. ოუჩოს მართავს მუნიციპალური საბჭო, რომელშიც ამჟამად შვიდი წევრი შედის. ქალაქიდან 10 კილომეტრში მდებარეობს ასაფრენი ზოლი მომცრო თვითმფრინავებისათვის. ოუჩო ნამიბიის სარკინიგზო სისტემის ბოლო სადგურია, თუმცა, ამჟამად ქალაქში სარკინიგზო სერვისი არ არსებობს.